Broj: 711-I-10-M-120-20/21-03-19

Zagreb, 7. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Željka Kovačevića, općinskog načelnika Općine Donja Motičina, za davanjem mišljenja Povjerenstva,** na 106. sjednici, održanoj 7. prosinca 2020.g., daje sljedeće:

**MIŠLJENJE**

1. **Sukladno odredbama ZSSI-a nema zapreke da se poljoprivredna gospodarstva (u daljnjem tekstu: OPG) čiji su nositelji sin i majka dužnosnika** **Željka Kovačevića, općinskog načelnika Općine Donja Motičina, jave na javni natječaj za dodjelu u zakup državnog poljoprivrednog zemljišta koje se nalazi na području Općine Donja Motičina te ukoliko budu izabrani sklope ugovor o zakupu s Republikom Hrvatskom.**
2. **Povjerenstvo ukazuje dužnosniku Željku Kovačeviću da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja iz točke I. ove izreke. Dužnosnik se također upućuje da okolnost da će se OPG-i, čiji su nositelji njegov sin i njegova majka, prijaviti na navedeni natječaj deklarira članovima Općinskog vijeća Općine Donja Motičina te da istu okolnost javno objavi na internetskim stranicama navedene Općine.**
3. **Dužnosnik Željko Kovačević dužan je izuzeti se od potpisivanja ugovora o zakupu poljoprivrednog zemljišta u ime Republike Hrvatske s OPG-ima čiji su nositelji njegov sin i njegova majka na način da za potpisivanje navedenih ugovora ovlasti svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Željko Kovačević, općinski načelnik Općine Donja Motičina. U knjigama ulazne pošte zahtjev je zaprimljen 19. studenog 2020.g. pod poslovnim brojem 711-U-4205-M-120/20-01-4, povodom kojeg se vodi predmet broj M-120/20.

Člankom 3. stavkom 1. podstavkom 39. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik Željko Kovačević, povodom obnašanja dužnosti općinskog načelnika Općine Donja Motičina obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da u Općini Donja Motičina obnaša dužnost načelnika od dana 21.5.2017. godine te da trenutno općina sukladno Zakonu o poljoprivrednom zemljištu (NN 20/18, 115/18, 98/19) planira raspisati natječaj za zakup poljoprivrednog zemljišta u vlasništvu RH na području Općine Donja Motičina sukladno Programu raspolaganja poljoprivrednim zemljištem u vlasništvu RH na području Općine Donja Motičina za koji je općina dobila suglasnost Ministarstva poljoprivrede. Dužnosnik navodi kako bi se na raspisani natječaj za zakup poljoprivrednog zemljišta na 25 godina javio i njegov sin ……….. ………… koji je nositelj obiteljskog poljoprivrednog gospodarstva „……… ……………..", dok je majka dužnosnika nositeljica poljoprivrednog gospodarstva „…………… …….". Dužnosnik ističe kako u Zakonu o poljoprivrednom zemljištu ne pronalazi odredbe koje govore o spriječenosti članova obitelji općinskog načelnika da se jave na natječaj osim odredbi čl. 31 st. 14. Zakona koji propisuje da članovi Povjerenstva za zakup kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva. Dužnosnik navodi da kao općinski načelnik nije član Povjerenstva za zakup. Dužnosnik podnosi zahtjev za mišljenje Povjerenstva postavljajući pitanje je li u sukobu interesa ako se njegov sin koji je nositelj obiteljskog poljoprivrednog gospodarstva javi na raspisani natječaj i ako se njegova majka koja je nositeljica poljoprivrednog gospodarstva javi na raspisani natječaj te je li u sukobu interesa ako isti budu izabrani kao najpovoljniji ponuditelji.

Dana 24. studenog 2020.g. Povjerenstvo je u knjigama ulazne pošte pod poslovnim brojem 711-U-4273-M-120/20-02-4 zaprimilo podnesak sina dužnosnika u kojem isti navodi da se na navedeni natječaj planira javiti s obzirom da je mladi poljoprivrednik (ispod 41 godinu), i nositelj obiteljskog poljoprivrednog gospodarstva „……… ………..". Nadalje, navodi i da sukladno zakonskim odredbama Zakona o poljoprivrednom zemljištu na temelju toga ima i određena prava prvenstva pred ostalim ponuditeljima na natječaju te ističe da budući da u Zakonu o poljoprivrednom zemljištu nije pronašao odredbe koje govore o toma da se kao sin općinskog načelnika ne smije javiti na natječaj za zakup poljoprivrednog zemljišta, a budući da ne želi dovesti oca u situaciju da je u sukobu interesa, moli mišljenje hoće li njegov otac u konkretnoj situaciji biti u sukobu interesa.

Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Zakonom je izričito propisano kako se navedene osobe smatraju s dužnosnikom povezanim osobama u smislu navedenog Zakona.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 31. stavkom 1. Zakona o poljoprivrednom zemljištu („Narodne novine“, broj 20/18., 115/18. i 98/19.) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. Zakona o poljoprivredi propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama. Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Slijedom navedenoga, u konkretnom slučaju ne dolazi do primjene članka 18. stavka 1. ZSSI-a te nema zapreke da se sin i majka dužnosnika Željka Kovačevića, općinskog načelnika Općine Donja Motičina, jave na javni natječaj i sklope ugovor o zakupu državnog poljoprivrednog zemljišta.

Povjerenstvo međutim ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da predstavničko tijelo jedinice lokalne samouprave na čijem se području zemljište nalazi raspisuje javni natječaj za zakup poljoprivrednog zemljišta u vlasništvu Republike Hrvatske i donosi odluku o izboru najpovoljnije ponude, dužnosnik Željko Kovačević upućuje se da Općinsko vijeće Općine Donja Motičina obavijesti da će se njegov sin i njegova majka kao nositelji OPG-a prijaviti na navedeni natječaj. Istu okolnost dužnosnik je dužan objaviti na službenim internetskim stranicama Općine Donja Motičina. Na taj način skreće se pozornost članovima predstavničkog tijela Općine Donja Motičina i zainteresiranoj javnosti na potrebu kontrole provedbe predmetnog javnog natječaja te, ukoliko dođe do sklapanja ugovora, na potrebu provođenja nadzora nad izvršavanjem istog.

Iako Zakonom o poljoprivredom zemljištu nije predviđeno da općinski načelnik sudjeluje u provođenju natječaja za dodjelu u zakup državnog poljoprivrednog zemljišta, Povjerenstvo ukazuje dužnosniku Željku Kovačeviću da se izume od svakog, pa i posrednog, oblika sudjelovanja u postupku raspisivanja i provedbe predmetnog javnog natječaja te određivanja visine početne zakupnine.

Nadalje, a budući da je člankom 38. Zakona o poljoprivrednom zemljištu („Narodne novine“, broj 20/18., 115/18. i 98/19.) propisano da ugovor na temelju odluke o izboru najpovoljnije ponude u ime Republike Hrvatske sklapaju općinski načelnik, odnosno gradonačelnik i podnositelj ponude Povjerenstvo ukazuje da je, ukoliko ponuda OPG-a čiji su nositelji sin ili majka dužnosnika Željka Kovačevića, bude izabrana kao najpovoljnija te ukoliko dođe do sklapanja ugovora o zakupu, dužnosnik u cilju otklanjanja svake sumnje da je koristio dužnost općinskog načelnika za probitak člana obitelji, odnosno povezane osobe, dužan ovlastiti svog zamjenika na sklapanje predmetnih ugovora o zakupu u ime Republike Hrvatske.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Željko Kovačević, elektroničkom dostavom
2. Objava na internetskoj stranici Povjerenstva
3. Pismohrana